આપણે ત્યાં બાલિશ ફિલ્મોના રોગચાળા વચ્ચે શમિતાભ જેવી એકદમ મૅચ્યોર રીતે લખાયેલી ફિલ્મ આવે તો ઉનાળાની બપોરે કોઇએ એસી ચાલુ કર્યું હોય એવી રાહત થાય. પોતાની ટેલેન્ટને વ્હિસ્કી અને ધનુષને પાણી ગણાવતા અમિતાભ માટે બાલ્કીએ ફિલ્મમાં લખ્યું છે, ‘વ્હીસ્કી ઇઝ રૅર, પાની એવરીવ્હેર.’ આવાં સ્માર્ટ અને જરાય પરાણે ઘુસાડ્યાં હોય એવું ન લાગે તેવાં વનલાઇનર્સ ધરાવતું બાલ્કીનું રાઇટિંગ આ ફિલ્મનું ત્રીજું સૌથી મોટું પાત્ર છે. કાશ તેઓ આખી ફિલ્મને એટલી મજબૂત રીતે લખી શક્યા હોત. વ્યવસાયે એડ ફિલ્મમૅકર એવા આર. બાલ્કીએ વધારે પડતી સ્માર્ટનેસ વાપરીને ફિલ્મમાં ઢગલાબંધ પ્રોડક્ટ્સની જાહેરખબરો પણ ઘુસાડી દીધી છે. એ તો દાળમાં કાંકરીની જેમ ખૂંચે જ છે.